Y tak re Jesús rubin chic ronojel reꞌ,
rejaꞌ y chibil yoj re yoj ru-discípulos xojel-pa.
Cꞌareꞌ xojba cꞌa jucꞌan chic-apo ruchiꞌ re chꞌet rakan-yaꞌ rubiniꞌan Cedrón,
chupan jun ulef nibex huerto cha,
y chireꞌ cꞌa xoc-va-apo re Jesús y chibil yoj re yoj ru-discípulos.
Re Judas re nijacho chin re Jesús,
can rutaman chukaꞌ re lugar re ancheꞌ xojapon-va,
roma re Jesús qꞌuiy chic bey yojrucꞌuan-a chireꞌ.
Mareꞌ re Judas can choj chupan re lugar reꞌ xeꞌrucꞌuaj-va-a re jun grupo soldados y re policías re xeꞌquiya-a re principal tak sacerdotes y re achiꞌaꞌ fariseos.
Re soldados y re policías quicꞌualon antorchas y lámparas y chukaꞌ quicꞌualon armas.
Y re Jesús can rutaman andex re pitinak chij y andex re xtucꞌalvachij.
Mareꞌ tak xba chiquicꞌulic re jeꞌpitinak tzꞌamoy richin y xucꞌutuj chique:
¿Anchique nicanoj?
Rejeꞌ xquibij:
Yoj ja re Jesús aj-Nazaret nakacanoj.
Y re Jesús jareꞌ tak xubij chique:
Ja yen reꞌ,
xchaꞌ.
Y re Judas re nijacho chin re Jesús,
can cꞌo-apo chukaꞌ quiqꞌuin re vinak reꞌ.
Y jacꞌa tak re Jesús xubij chique:
Ja yen reꞌ,
jareꞌ tak re vinak reꞌ xeꞌtzolaj chiquij,
y can xquivarabej-quiꞌ xeꞌtzak pan ulef.
Jareꞌ tak re Jesús xucꞌutuj chic jun bey chique:
¿Anchique nicanoj?
Y re vinak reꞌ xquibij chic jun bey:
Yoj ja re Jesús aj-Nazaret nakacanoj.
Y re Jesús xubij chique:
Can xicꞌaxaj-yan che ximbij chiva che ja yen reꞌ.
Y vo xa ja yen re yinicanoj,
man queꞌitzꞌam re jecꞌo viqꞌuin,
xa tiyaꞌ kꞌij chique che yeꞌba.
Re Jesús quireꞌ xubij,
chin quireꞌ can nibanataj anchaꞌl re rubin.
Rejaꞌ can rubin-va:
Nataꞌ Dios,
re achiꞌaꞌ xaꞌyaꞌ chua,
can man jun cꞌa chique rejeꞌ re xsatz-ta chic can.
Pero re Simón Pedro rucꞌuan jun espada,
y jareꞌ re xulisaj chin xuyaꞌ cha re jun ru-mozo re namalaj sacerdote.
Re Simón Pedro can xutzaqꞌuij-va jun ruxquin re ache rubiniꞌan Malco.
Re ruxquin re xtzaqꞌuis-a ja re cꞌo pa rajquikꞌaꞌ.
Pero re Jesús xubij cha re Simón Pedro:
Tayaca-ka la espada,
roma yen tiene que ninkꞌasaj re tijoj-pokonal re rubim-pa re Nataꞌ y cama-va xquincolotaj-ta chach,
xchaꞌ re Jesús cha re Simón Pedro.
Roma re Pedro nrajoꞌ nutoꞌ re Jesús che espada.
Y jareꞌ tak xeꞌpa re jun grupo soldados y re je ecꞌuay quichin,
y re policías re jeꞌquiyiꞌom-pa re achiꞌaꞌ cꞌo quikꞌij chakacojol yoj re yoj israelitas,
xquitzꞌam-a re Jesús y xquixim-a.
Nabey xquicꞌuaj-a re Jesús chach re jun ache rubiniꞌan Anás,
roma re Anás reꞌ rujenam re Caifás.
Y re tiempo reꞌ jacꞌa re Caifás re namalaj sacerdote.
Y can jacꞌa re Caifás biyon chique re achiꞌaꞌ re cꞌo quikꞌij chakacojol yoj re yoj israelitas,
che más otz che xaxe jun nicom pa quiqꞌuixel conojel vinak y no que conojel yeꞌcom xaxe roma re jun reꞌ.